**Протокол о сарадњи школе и родитеља**

**1. Сврха и циљеви протокола**

Овај протокол има за циљ да јасно дефинише кораке и обавезе свих учесника у образовно-васпитном процесу – школе, родитеља и ученика – у ситуацијама када ученик показује слабији успех и/или непримерено понашање. Кроз системску и формалну сарадњу, циљ је да се ученику пружи правовремена подршка, омогући напредак и спречи даља ескалација проблема.

**2. Улоге и одговорности**

Школа је дужна да правовремено препознаје и евидентира тешкоће у учењу и понашању, да обавештава родитеље и иницира сарадњу кроз разговоре, састанке и писмене извештаје, по потреби укључује стручне службе школе и организује мере подршке, да води документацију о свим предузетим корацима и резултатима.

Родитељи су дужни да активно учествују у свим фазама сарадње са школом, да пружају детету подршку код куће (организација времена за учење, разговор о понашању, емоционална подршка), да поштују договорене мере и учествују у праћењу напретка.

**3. Кораци сарадње – формална процедура**

У случајевима када ученик показује слабији успех и/или непримерено понашање, родитељ и школа спроводе следеће званичне и формалне кораке сарадње:

**Корак 1: Разговор родитеља са предметним наставником**

* Одржава се у оквиру термина за отворена врата или по договору са родитељима.
* Наставник упознаје родитеље са конкретним проблемима у учењу или понашању ученика у оквиру свог предмета.
* Заједно са родитељем израђују се смернице за даљи напредак у учењу и корекцију непримереног понашања, које укључују конкретне области које захтевају допунски рад, препоруке за учење код куће, савети за правилније понашање током часа.

Документација: Евиденција се води у електронском дневнику у рубрици “Администрација“.

**Корак 2: Разговор родитеља са разредним старешином**

* Састанак са родитељима ради дубље анализе проблема и координације наредних корака.
* Утврђују се следеће мере: дефинисање временског периода праћења напретка ученика (нпр. месец дана), укључивање ученика у допунску наставу из предмета где постоји слабији успех, интензивнији рад на часовима одељенске заједнице (ЧОС) на темама понашања, вршњачких односа и личне одговорности, конкретне васпитно-образовне мере за корекцију понашања.
* Предлог мера за спровођење у кућним условима.

Документација: Евидентира се у електронском дневнику и педагошком досијеу ученика.

**Корак 3: Укључивање у рад педагошко-психолошке службе**

* Ако претходни кораци не дају очекиване резултате, укључује се стручна служба школе (педагог и/или психолог).
* Служба врши процену и идентификацију узрока проблема у учењу и понашању, разговор са учеником и по потреби са родитељима, посматрање ученика у настави и у социјалним ситуацијама, израду плана појачаног васпитно-образовног рада, који може укључивати: саветодавни рад, индивидуални рад са учеником, сарадњу са наставницима и родитељима, план мера које се спроводе ван школе под надзором родитеља.

Документација: План и резултати рада се воде у педагошком досијеу и редовно се евалуирају.

**Корак 4: Укључивање директора школе**

* Ако ни након спроведених мера нема значајног напретка, организује се званични састанак родитеља са директором школе.
* На састанку учествују: директор, разредни старешина, педагошко-психолошка служба, по потреби предметни наставници.
* Разматра се анализа свих претходно предузетих корака сарадње, процена делотворности досадашњих мера, доношење и документовање Плана додатне подршке ученику (који може укључивати спољне институције: саветовалишта, Центар за социјални рад, школске тимове за подршку, итд.).

Документација: Саставља се званични записник, који потписују сви присутни. Чува се у школској архиви и по потреби прослеђује се релевантним службама.

**Корак 5: Обраћање родитеља Наставничком већу**

* Уколико родитељ сматра да предузете мере нису дале резултате, а сви претходни кораци су испоштовани, има право да се писаним путем обрати Наставничком већу школе.
* Наставничко веће разматра случај, анализира предузете мере и даје стручно мишљење и евентуалне препоруке за даље поступање.

Документација: Захтев родитеља и мишљење Наставничког већа архивирају се у школској документацији.

**4. Смернице за комуникацију родитеља и наставника**

Ове смернице имају за циљ да унапреде квалитет сарадње између породице и школе, посебно у ситуацијама када постоје тешкоће у учењу или понашању ученика. Заснивају се на принципима узајамног поштовања, заједничке одговорности и конструктивног дијалога.

1. Припрема за разговор

* Родитељ и наставник долазе припремљени, са конкретним информацијама (оцењивање, задаци, примери понашања).
* Препоручује се да родитељ унапред обавести наставника о разлогу доласка, ако је могуће.
* Разговор се води у планираном термину (отворена врата, договорени састанак).

2. Атмосфера и тон

* Разговор се води у мирној, професионалној атмосфери, без оптуживања и емоционалног набоја, да обе стране имају прилику да говоре и да буду саслушане.
* Истиче се заједнички циљ: подршка ученику у напредовању и развоју.

3. Фокус на ученика, не на кривицу

* Разговор треба да се фокусира на понашања и потребе ученика, а не на личне карактеристике.
* Избегавају се генерализације („он никад...“, „ви увек...“) и лични тон.
* Користе се конкретни примери из наставе, задатака, оцена или понашања.

4. Отвореност и сарадња

* Родитељ је охрабрен да изнесе своје виђење – услове у којима дете учи код куће, могуће тешкоће, навике, здравствене или породичне околности.
* Наставник дели своја запажања из учионице, као и могуће обрасце у понашању.
* Заједно се утврђује шта школа може да понуди као подршку и шта родитељ може да уради код куће.

5. Заједничко планирање даљих корака

* Дефинише се шта је конкретан циљ (нпр. редовно писање домаћих задатака, смањење ремећења на часу), које активности се предузимају (допунска настава, праћење домаћих задатака, разговори код куће), временски оквир (до следећег сусрета).

7. Документација

* Са свих разговора или састанака се направи службена белешка/записник са састанка и садржи датум, учеснике, главне теме, договорени кораци, потписи (опционо).

8. Поштовање и поверљивост

* Подаци о ученику и разговору се третирају као поверљиви.
* Све стране се обавезују на међусобно уважавање, пристојна комуникација, поштовање договореног и професионалан однос.